Il-Ministru għall-Familja u s-Solidarjetà Soċjali Marie Louise Coleiro Preca se tkun qiegħda tirriżenja mill-Parlament nhar it-Tlieta li ġej wara li tagħti r-riżenja tagħha lill-Ispeaker tal-Kamra Anġlu Farrugia. Is-Segretaru Parlamentari Owen Bonnici qal ilbieraħ fil-Parlament li fis-seduta inkwistjoni hija tħalli l-Kamra biex ikun jista’ jibda l-proċess biex tinħatar bħala d-disa’ President tar-Repubblika Maltija, it-tieni mara fl-istorja ta’ pajjiżna li se tkun qed tinħatar bħala Kap ta’ Stat. Fis-seduta tat-Tlieta li ġej, Coleiro Preca tagħmel ukoll l-aħħar indirizz tagħha lill-Kamra tar-Rappreżentanti bħala ministru u membru parlamentari tal-Gvern. Eżattament wara se titressaq mozzjoni ta’ ringrazzjament lill-President George Abela u mozzjoni oħra li permezz tagħha Coleiro Preca tinħatar President.